***Postens Pensjonistforbund***

***COVID-19 OG KONSEKVENSER FOR AVDELINGENES MØTER/ÅRSMØTER 2021.***

*Den pågående pandemien kan få konsekvenser for organisasjonsarbeid i Postens Pensjonistforbund, særlig avholdelse av møter og årsmøter i 2021. Det ser ut som om det kan være positive nyheter med tanke på at en vaksine mot covid-19 vil være tilgjengelig for deler av den norske befolkningen i løpet av vinteren/våren 2021. Smittesituasjonen kan også endre seg utover nyåret – forhåpentlig vil den bli betydelig bedre.*

*Spesielle tider, krever spesielle og pragmatiske/praktiske løsninger for vår organisasjon. Pensjonistforbundet har sendt ut melding til sine fylkes- og lokalforeninger om hvordan de skal/kan håndtere møteaktivitetene våren 2021. Vi skal i det etterfølgende tilpasse noe av dette til Postens Pensjonistforbund.*

*Avdelingene i Postens Pensjonistforbund skal, etter vedtektene, avholde sine årsmøter innen utgangen av mars 2021. I og med at det kan bli vanskelig å avholde fysiske møter i første del av 2021, må vi tenke mulige alternative måter å avholde møter på. I første omgang utsetter vi fristen til å avholde årsmøter* ***til utgangen av april måned 2021.*** *Vi må være klar på at Postens Pensjonistforbund og avdelingene er registrerte organisasjoner og som søker økonomisk tilskudd mm fra det offentlige. Det krever at våre årsmeldinger og reviderte årsregnskaper i underskrevet stand vedtas av årsmøtet og skal kunne dokumenteres.*

*Det finnes alternative måter å avholde årsmøter på og som ble gjennomført i Pensjonistforbundet våren 2020.*

1. *Digitale møter/årsmøter*

*Møtene gjennomføres på nett ved bruk av f.eks. Teams eller Zoom og hver enkelt deltakerne må  
være på nett. En forutsetning ved avholdelse av årsmøter, er at alle medlemmer har likeverdig mulighet til å delta. Digitale årsmøter vil per dags dato ikke tilfredsstille kravet om at alle får lik mulighet til å delta på årsmøtet. Det er ikke sannsynlig at digitale årsmøter kan gjennomføres i avdelingene i Postens Pensjonistforbund.*

*2. Årsmøter etter «Sogn og Fjordane-modellen»*

*Pensjonistforbundet Sogn og Fjordane arrangerte årsmøte i 2020, ved å sende ut*

*årsmøtepapirene til representantene med et svarskjema som skulle returneres.*

*Erfaringene fra «Sogn og Fjordane-modellen», er at følgende punkter vil være*

*viktige for å gjennomføre årsmøtet etter en slik modell.*

* *Årsmøtet må kunngjøres i god tid, jfr. vedtektene.*
* *Årsmøtepapirene sendes ut fra styret til alle medlemmene minst 14 dager før svarfristen, med*

*informasjon om hvordan man gjennomfører dette og et eget svarbrev med svaralternativer på hver enkelt sak som skal behandles inkludert kommentarfelt. Årsmøtedokumentene kan i tillegg legges på hjemmesiden til avdelingen. Svararket legges også på hjemmesiden til avdelingen.*

* *Valgkomiteen setter opp liste over kandidater, som det kan stemmes på.*
* *Alle må svare innen en bestemt frist. Svarene kan komme enten på e-post eller per vanlig post.*
* *Protokoll lages på grunnlag av overnevnte, og signeres av to personer.*
* *Åpne kommentarfelt ved alle svaralternativer.*

*Flere fylkesforeninger i Pensjonistforbundet avholdt sine årsmøter i 2020 etter «Sogn og Fjordane- modellen».*

*Vi regner med at forberedelsene til landsmøtet i juni 2021 bl.a. behandling av sakene og oppnevning av representanter til landsmøtet vil kunne gjennomføres i avdelingene innenfor disse rammene.*